Tarybos reglamentas (EEB) Nr. 352/78
1978 m. vasario 20 d.
dėl užstatų, depozitų ir garantijų, pateiktų pagal bendrąją žemės ūkio politiką ir vėliau negrąžintų, kreditavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendros žemės ūkio politikos finansavimo [1] su paskutiniais pakeitimais, padarytais Reglamentu (EEB) Nr. 2788/72 [2], ypač į jo 2 straipsnio 2 dalį ir 3 straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę [3],
kadangi pagal Bendrijos reglamentus vykdant operacijas su žemės ūkio produktais reikalaujama daugybės užstatų; kadangi reikia priimti nuostatą dėl tokių užstatų kreditavimo, kai jie negrąžinami;
kadangi daugeliu atvejų, kai užstatai yra negrąžinami, Europos žemės ūkio orientavimo ir garantijų fondas (EŽŪOGF) patiria finansinių nuostolių, nes jis finansavo tą priemonę ir valdytojas neįvykdė savo įsipareigojimų arba dėl tokio valdytojo įsipareigojimų nevykdymo EŽŪOGF vėliau turi išlaidų; kadangi tokius nuostolius reikia atlyginti panaudojant negrąžintus užstatus EŽŪOGF išlaidoms sumažinti;
kadangi užstatai, kurie neapima EŽŪOGF finansinių nuostolių rizikos, turi likti valstybėse narėse;
kadangi negrąžintus užstatus, susijusius su pagalba maistu, reikia panaudoti mažinant atitinkamas pagalbos maistu išlaidas;
kadangi teisinga panaudoti užstatus, negrąžintus kaip konkrečios operacijos dalį, mažinant išlaidas, kurios susijusios su to tipo operacija;
kadangi jau priimtos panašios taisyklės tam tikruose sektoriuose; kadangi jos turi būti panaikintos,
PRIĖMĖ ŠĮ REGLAMENTĄ:
1 straipsnis
1. Šis reglamentas taikomas bet kokiam užstatui, depozitui ar garantijai, kurie pateikti pagal bendrosios žemės ūkio politikos nuostatas (toliau vadinami "užstatas").
2. Tačiau šis reglamentas netaikomas jokiam užstatui, kuris pateikiamas:
a) išduodant eksporto ar importo licencijas su išankstiniu sumų nustatymu ar be jo;
b) pagal dalyvavimo viešuose konkursuose taisykles vien tik tam, kad būtų užtikrintas oficialių pasiūlymų pateikimas;
c) garantuojant, kad bus sumokėtas mokestis, sudarantis Bendrijos nuosavų išteklių dalį, kaip nustatyta Sprendime 70/243/EAPB, EEB, Euratomas [4], kur tokio mokesčio dydis jau yra nustatytas pagal Reglamento (EEB, Euratomas, EAPB) Nr. 2891/77 [5] 2 straipsnio 1 dalį ir pateiktas Komisijai.
2 straipsnis
1. Šalių narių mokėjimo agentūros ar tarnybos, siekdamos sumažinti EŽŪOGF išlaidas, panaudoja 1 straipsnyje minėtą bet kokį negrąžintą užstatą.
2. Tačiau bet kokį užstatą, negrąžintą dėl pagalbos maistu operacijos, mokėjimo agentūros ar tarnybos panaudoja atitinkamoms pagalbos maistu išlaidoms sumažinti.
3 straipsnis
1. Bet koks 2 straipsnio 1 dalyje minimas užstatas yra išskaitomas:
a) iš atitinkamų grąžinamųjų išmokų, jeigu užbaigta ar siūloma operacija, dėl kurios buvo pateiktas užstatas ir susijusi su prekyba su trečiosiomis šalimis;
b) iš atitinkamų intervencinių išlaidų kitais atvejais.
2. Jeigu išlaidos, kurias turi mokėti EŽŪOGF, pagrįstos sąskaitomis, tos sąskaitos kredituojamos bet kokiu 2 straipsnio 1 dalyje minimu užstatu.
4 straipsnis
1970 m. lapkričio 10 d. Tarybos reglamento (EEB) Nr. 2306/70 dėl intervencijos išlaidų, susijusių su pieno ir pieno produktų vidaus rinka, finansavimo [6] 14 straipsnis ir 1969 m. balandžio 22 d. Tarybos reglamento (EEB) Nr. 786/69 dėl intervencijos išlaidų, susijusių su aliejų ir riebalų vidaus rinka, finansavimo [7] 3 straipsnio 1 dalis panaikinami.
5 straipsnis
Išsamios šio reglamento taikymo taisyklės priimamos Reglamento (EEB) Nr. 729/70 13 straipsnyje numatyta tvarka.
6 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas bet kokiam nuo 1978 m. sausio 1 d. negrąžintam užstatui.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1978 m. vasario 20 d.